<classify> SERIKALI imeitaka jamii kuwajengea uwezo watoto kutoa taarifa za vitendo vya ukatili dhidi yao huku ikizitaka familia kuacha tabia ya kumaliza mashauri kifamilia na badala yake, yapelekwe mahakamani.Rai hiyo ilitolewa Dar es Salaam jana na Naibu Waziri wa Afya, Maendeleo ya Jamii, Jinsia ,Wazee na Watoto, Dk Faustine Ndugulile wakati wa maadhimisho ya Siku ya Mtoto Duniani iliyoenda sambamba na uzinduzi wa Ajenda ya Watoto na Vijana.Dk Ndugulile alisema pamoja na nchi kuridhia Mkataba wa Haki za Watoto mwaka 1991, bado changamoto za watoto zimeendelea kuwepo na nyingine zinatokana na kufichwa kwa taarifa za vitendo vya ukatili dhidi yao, vinavyofanywa na watu wa karibu kwenye familia. Mfano mwaka juzi 2017 takwimu za Polisi zinaonesha kuwa matukio ya ukatili dhidi ya watoto yalikuwa 13,457 na mwaka jana 2018 yalikuwa 14,409 lakini yaliyofikishwa mahakamani hayazidi 1,000, mengi yanamalizwa na familia, sasa hii si sawa, mtoto ana haki zake, alisema Dk Ndugulile. Alisema katika matukio hayo ya ukatili dhidi ya watoto mengi yanafanywa na ndugu wa karibu kwenye familia na kwamba wazazi au walezi wanaona ni jambo la kawaida kwa matukio hayo kuyamaliza kifamilia, bila kujua kwamba mtoto aliyenyanyaswa ana haki na sheria zinamlinda. Katika hatua nyingine, Dk Ndugulile aliwaomba viongozi wa dini kupaza sauti zao kwa waumini kuwaelimisha juu ya makuzi ya watoto elimu ya ndoa kwa wazazi ili kuhakikisha ndoa zinadumu na si kuvunjika kwa sababu hivi sasa kuna wimbi kubwa la kuvunjika kwa ndoa kunachosababisha watoto kutopata malezi bora. Niwaombe viongozi wa dini, tunaomba waelimisheni waumini na myaseme kwao masuala la elimu ya makuzi ya watoto na ndoa, kwa sababu kuna wimbo kubwa la ndoa kuvunjika na nyingi hazidumu zaidi ya miaka mitano, hii inaongeza wimbo la watoto wasio na malezi bora na wengine ndio hukumbana na vitendo vya kunyanyaswa wanapokwenda kuishi na ndugu, alisema. Kwa upande wake, Mwakilishi wa Shirika la Kimataifa la Watoto UNICEF, Rene Van Dongen aliipongeza Tanzania kwa uamuzi wa Mahakama ya Rufaa kusema umri wa mtoto kuolewa ni kuanzia miaka 18, na uamuzi wa Bunge kupitisha Sheria ya mtu kujipima mwenyewe Virusi Vya Ukimwi bila uangalizi wa mzazi.  <topic>: KITAIFA 